วราวุธ ประชุมมอบแนวทางเติมน้ำใต้ดิน 6-7 ก.พ.นี้
นายศักดิ์ดา วิเชียรศิลป์ อธิบดีกรมทรัพยากรน้ำบาดาล กระทรวงทรัพยากรธรรมชาติและสิ่งแวดล้อม เปิดเผยว่า กรมทรัพยากรน้ำบาดาลจะจัดการประชุมเสวนาการเติมน้ำใต้ดินของประเทศไทย ระหว่างวันที่ 6-7 ก.พ.2563 ที่ห้องแกรนด์บอลรูม โรงแรมมิราเคิลฯเพื่อจัดทำแนวทางการเติมน้ำใต้ดินสำหรับประเทศไทย โดยร่วมกับหน่วยงานที่เกี่ยวข้อง เช่น สำนักงานทรัพยากรน้ำแห่งชาติ กรมส่งเสริมการปกครองท้องถิ่นและนักวิชาการ ทำงานในรูปแบบคณะอนุกรรมการเติมน้ำใต้ดินและการระดมความคิดเห็นผ่านเวทีประชุมสัมมนาหลายครั้ง เพื่อการจัดทำและปรับปรุงแก้ไขให้เป็นคู่มือสำหรับทุกภาค ส่วนใช้ดำเนินการเติมน้ำใต้ดินที่เป็นมาตรฐานเดียวกันทั้งประเทศ โดยนายวราวุธ ศิลปอาชา รมว.ทส. จะเป็นประธานส่งมอบ แนวทางเติมน้ำใต้ดินของประเทศไทย ให้กับผู้แทนของส่วนราชการอธิบดีกรมทรัพยากรน้ำบาดาลกล่าวต่อว่า ทั้งนี้ การจัดทำแนวทางการเติมน้ำใต้ดิน สาเหตุมาจากการที่ประเทศไทยมีพื้นที่ป่าไม้ลดลง มีภาวะฝนทิ้งช่วงและปริมาณฝนลดลง ทำให้ปริมาณน้ำที่กักเก็บในเขื่อนและแหล่งน้ำธรรมชาติมีปริมาณลดลงด้วย เกิดภาวะภัยแล้งเกือบทุกภูมิภาคของประเทศ ประกอบกับการขยายตัวทางเศรษฐกิจ ทำให้น้ำบาดาลซึ่งเป็นแหล่งน้ำต้นทุนที่สำคัญในการอุปโภคบริโภคและกระบวนการผลิตของภาคเกษตรและอุตสาหกรรมได้ถูกสูบขึ้นมาใช้เพิ่มมากขึ้นในหลายพื้นที่ ส่งผลให้ระดับน้ำบาดาลลดลงอย่างต่อเนื่อง และชั้นน้ำบาดาลมีโอกาสเสียสมดุลตามธรรมชาติ ดังนั้น แนวทางแก้ไขโดยการเติมน้ำลงสู่ชั้นน้ำบาดาล จึงเป็นแนวทางหนึ่งในการอนุรักษ์ทรัพยากรน้ำบาดาล หมายถึง การนำน้ำที่เหลือใช้ในช่วงน้ำท่วมหลากหรือจากน้ำฝนที่ตกลงมาเติมลงสู่ชั้นน้ำบาดาลด้วยวิธีการที่เหมาะสมกับสภาพพื้นที่และนำกลับมาใช้ใหม่ในช่วงเวลาที่ต้องการนายศักดิ์ดากล่าวอีกว่า สำหรับประโยชน์ของการเติมน้ำใต้ดิน อาทิ ช่วยธรรมชาติในการฟื้นฟูชั้นน้ำบาดาลโดยการเพิ่มเติมปริมาณน้ำบาดาล แก้ไขปัญหาการลดระดับลงของชั้นน้ำบาดาลให้กลับคืนสู่สภาพเดิม ช่วยระบายน้ำและลดปริมาณน้ำ ที่สำคัญรูปแบบและวิธีการเติมน้ำใต้ดินที่เหมาะสม จะเพิ่มความคุ้มค่าและประหยัดงบประมาณ.
 กรมทรัพยากรน้ำบาดาลจะจัดการประชุมเสวนาการเติมน้ำใต้ดินของประเทศไทย ระหว่างวันที่ 6-7 ก.พ.2563 ที่ห้องแกรนด์บอลรูม โรงแรมมิราเคิลฯ เพื่อจัดทำแนวทางการเติมน้ำใต้ดินสำหรับประเทศไทย
น้ำใต้ดิน,กรมทรัพยากรน้ำบาดาล,วราวุธ ศิลปอาชา,น้ำบาดาล,แนวทางการเติมน้ำใต้ดิน,ข่าวทั่วไป